Netbal: ‘Proteas gaan medalje huis toe bring’ | Netwerk24
Deur Annchen Nel 16 Julie 2019 19:30
“Ons gaan beslis huis toe met ’n medalje.”
So sê Cecilia Molokwane, president van Netbal Suid-Afrika, wat tans die Wêreldbeker-toernooi in Liverpool bywoon.
“Die span het tot dusver baie goed gevaar. Hy het ’n skoon rekord van vier oorwinnings in soveel dae,” sê Molokwane.
“Ons kon daarin slaag om ons nemesis, Jamaika, te oorkom en dit het die spelers se selfvertroue ’n groot hupstoot gegee.
“Ek het nog die heeltyd geglo ons het ’n span wat enduit kan gaan. Die spelers glo dit ook en bewys dit in elke wedstryd wat hulle speel,” sê Molokwane.
Die Proteas het Sondag geskitter om Jamaika met 55-52 te klop.
Die netbalbaas en van haar kollegas steek tans ook kers op by die WB-organiseerders, want die volgende toernooi sal in 2023 in Kaapstad beslis word.
“Ons het reeds baie geleer en ek twyfel nie dat ons dit goed sal kan doen nie,” sê Molokwane.
“Ons het ’n span hierheen gebring sodat ons kan sien hoe dinge werk, hoe dit gedoen word en ons ’n goeie idee sal hê waaraan om te werk as ons teruggaan.”
Molokwane sê hulle neem notas en kry lesse en weet wat gewerk het en wat nie.
“Die organiseerders het hul harte vir ons oopgemaak en hulle idees met ons gedeel.
“Nou moet ons terugkeer en ons eie plan gaan opstel,” sê Molokwane.
Die toernooi eindig Sondag.
Meer oor: Netbal | Cecilia Molokwane | Wêreldbekernetbaltoernooi | Proteas | Wêreldbekernetbal
WB-trofee wink vir Proteas, sê Maties-afrigter
Proteas maak netbal-geskiedenis